Meddelelse om indledning af en undersøgelse af den mulige forlængelse af beskyttelsesforanstaltningen vedrørende importen af visse stålprodukter

(2021/C 66/14)

Den 1. februar 2019 indførte Europa-Kommissionen (»Kommissionen«) en endelig beskyttelsesforanstaltning mod visse stålprodukter ved Kommissionens gennemførelsesforordning (EU) 2019/159 (1). Den gældende foranstaltning består af et toldkontingent baseret på historisk import, som finder anvendelse på importen til Unionen af hver af de 26 varekategorier, som omfatter den pågældende vare. Når det relevante toldkontingent er opbrugt, opkræves der en tillægstold på 25 % af nettoprisen, frit Unionens grænse.

Beskyttelsesforanstaltningen blev indført for en varighed på tre år, dvs. indtil den 30. juni 2021.

1. Anmodning om en forlængelse af foranstaltningen

Kommissionen modtog en dokumenteret anmodning fra 12 medlemsstater den 15. januar 2021 om i henhold til artikel 19 i Europa-Parlamentets og Rådets forordning (EU) 2015/478 (2) og artikel 16 i Europa-Parlamentets og Rådets forordning (EU) 2015/755 (3) at undersøge, om den gældende beskyttelsesforanstaltning bør forlænges.

Anmodningen indeholder beviser, der tyder på, at beskyttelsesforanstaltningen fortsat er nødvendig for at forebygge eller afhjælpe alvorlig skade, og at EU-producenterne tilpasser sig. Anmodningen indeholder navnlig oplysninger om negative resultater for visse centrale skadesindikatorer og om tilstedeværelsen af et fortsat betydeligt importpres fra tredjelande. Anmodningen indeholder endvidere elementer, der tyder på, at den globale overkapacitet fortsat er på et meget højt niveau, at der fortsat vedtages et stort antal handelsbegrænsende foranstaltninger og handelsbeskyttelsesforanstaltninger i tredjelande, og at der ikke er noget, der tyder på, at USA vil fjerne foranstaltningerne vedrørende stål i henhold til Section 232. Det hævdes derfor i anmodningen, at der fortsat er risiko for omlægning af handelen, og at EU-erhvervsgrenen, hvis foranstaltningen ophæves, vil blive oversvømmet af en import, som vil have en meget negativ indvirkning på dens økonomiske resultater. Desuden indeholder anmodningen eksempler på tilpasninger foretaget af EU-producenterne. Kommissionen fandt, at de fremlagte oplysninger, herunder kilderne og dokumentationen, udgør et tilstrækkeligt grundlag for indledningen af en undersøgelse.

2. Undersøgelsens omfang og formål

I henhold til artikel 19 i forordning (EU) 2015/478 og artikel 16 i forordning (EU) 2015/755 kan varigheden af den indledende periode for en beskyttelsesforanstaltning forlænges. For at fastslå, hvorvidt en sådan forlængelse er berettiget, bør Kommissionen foretage en undersøgelse i henhold til henholdsvis artikel 5 i forordning (EU) 2015/478 og artikel 3 i forordning (EU) 2015/755.

I løbet af undersøgelsen vil Kommissionen navnlig fokusere sin vurdering på, om beskyttelsesforanstaltningen fortsat er nødvendig for at forebygge eller afhjælpe alvorlig skade, om der er beviser for, at EU-producenterne tilpasser sig, og om en forlængelse vil være i Unionens interesse. Undersøgelsen vil også fastlægge den passende varighed af forlængelsen (hvis en sådan finder sted).

3. Den undersøgte vare

Den undersøgte vare består af visse stålprodukter som opført i bilaget til denne meddelelse.

4. Procedure

Efter at have fastslået, at der foreligger tilstrækkelige beviser, indleder Kommissionen hermed en undersøgelse med henblik på at fastslå, om varigheden af den gældende beskyttelsesforanstaltning for visse stålprodukter skal forlænges.

4.1. Spørgeskemabesvarelser (kun EU-producenter)

For at kunne foretage en korrekt vurdering af nødvendigheden af at forlænge varigheden af den gældende beskyttelsesforanstaltning for at forebygge eller afhjælpe alvorlig skade finder Kommissionen det nødvendigt at indsamle specifikke data fra EU-erhvervsgrenen. Disse data omfatter bl.a. resultaterne af centrale økonomiske og finansielle indikatorer for den betragtede periode (2018-2020).

EU-producenterne anmodes derfor om at udfylde og indgive spørgeskemaerne gennem deres respektive EU-sammenslutninger senest 21 dage efter offentliggørelsen af denne meddelelse. En model for det relevante spørgeskema findes på: https://trade.ec.europa.eu/tdi/case_details.cfm?id=2519.

4.2. Skriftlige indlæg

For at indhente alle relevante oplysninger, som anses for nødvendige for undersøgelsen, opfordres interesserede parter, dvs. parter, der har en objektiv forbindelse mellem deres aktiviteter og den undersøgte vare, hermed til at tilkendegive deres synspunkter, indgive oplysninger og fremlægge dokumentation for Kommissionen skriftligt senest 15 dage efter datoen for offentliggørelsen af denne meddelelse i Den Europæiske Unions Tidende. Alle skriftlige bemærkninger skal indgives via TRON.tdi (https://tron.trade.ec.europa.eu/tron/TDI). Se afsnit 4.6 for yderligere oplysninger.

Parter, der indgiver et indlæg, anmodes om i deres korrespondance klart at angive, hvilke af nedenstående spørgsmål, der er berørt af deres indlæg, og fremsætte deres argumenter under følgende overskrifter:

a) Hvorvidt der fortsat er behov for foranstaltningen, og hvorfor

b) Hensyn til Unionens interesser

c) Andet

Kommissionen vil af effektivitetshensyn og som i tidligere fornyede undersøgelser automatisk udvide status som interesseret part til at omfatte alle interessenter, der har en sådan status i henhold til den gældende beskyttelsesforanstaltning. Denne bestemmelse finder imidlertid ikke anvendelse på fuldmagter.

For de virksomheder, sammenslutninger eller tredjelandes regeringer, der ønsker at deltage i den procedure, der udløses af offentliggørelsen af denne meddelelse gennem eksterne retlige repræsentanter, er det nødvendigt at fremlægge en specifik fuldmagt for denne procedure.

Parter, der ønsker at deltage i proceduren, og som i øjeblikket ikke er registreret som interesserede parter i sagen, opfordres til at redegøre for deres interesse i og forbindelser til sagen, når de fremsætter bemærkninger via TRON.

4.3. Mulighed for at fremsætte bemærkninger til andre parters indlæg

For at garantere retten til forsvar bør interesserede parter have mulighed for at fremsætte bemærkninger til oplysninger indgivet af andre interesserede parter. Når de gør dette, må interesserede parter kun behandle spørgsmål rejst i forbindelse med andre interesserede parters indlæg og må ikke rejse nye spørgsmål. Ved fremførelsen af modargumenter bør interesserede parter specifikt angive den parts eller de parters bemærkninger, de tilbageviser, og følge samme struktur som ovennævnte overskrifter.

Bemærkninger skal være Kommissionen i hænde senest 10 dage fra det tidspunkt, hvor de indlæg, der er nævnt i afsnit 4.2, samt spørgeskemabesvarelserne fra EU-producenterne er stillet til rådighed for de interesserede parter via TRON. Kommissionen vil behørigt underrette interesserede parter via TRON, når denne anden fase af den skriftlige procedure indledes.

Der er adgang til det dossier, der stilles til rådighed for interesserede parter, via Tron.tdi på følgende adresse: https://tron.trade.ec.europa.eu/tron/TDI. Følg venligst anvisningerne på denne side for at få adgang.

Den beskrevne tidsramme berører ikke Kommissionens ret til at anmode om yderligere oplysninger fra interesserede parter i behørigt begrundede tilfælde.

4.4. Mulighed for at blive hørt af Kommissionens undersøgelsestjenester

Alle interesserede parter kan anmode om at blive hørt af Kommissionens undersøgelsestjenester. Enhver anmodning om at blive hørt skal indgives skriftligt senest 15 dage efter offentliggørelsen af denne meddelelse i Den Europæiske Unions Tidende og begrundes, og den skal endvidere indeholde et sammendrag af, hvad den interesserede part ønsker at drøfte under høringen.

Interesserede parter underrettes imidlertid om, at Kommissionen i betragtning af behovet for at afslutte undersøgelsen og træffe en afgørelse senest den 30. juni 2021 (se afsnit 5), det sandsynligvis store antal interesserede parter og det forhold, at disse interesserede parter vil få mulighed for at fremsætte bemærkninger til andre parters indlæg, hvilket vil sikre tilstrækkelige muligheder for at forsvare sig og fremsætte egne synspunkter, agter at gennemføre undersøgelsen skriftligt uden at afholde mundtlige høringer, medmindre interesserede parter kan påvise, at der er et særligt behov for at blive hørt mundtligt.

4.5. Indgivelse af oplysninger og forlængelse af tidsfristerne i denne meddelelse

Reglen er, at interesserede parter kun kan indgive oplysninger inden for de tidsrammer, der er angivet i denne meddelelse. Der kan kun anmodes om forlængelse af de tidsfrister, der er angivet i denne meddelelse, under særlige omstændigheder, og tidsfristerne forlænges kun, hvis forlængelsen er behørigt begrundet. Behørigt begrundede forlængelser af fristen for at indgive et indlæg er normalt begrænset til maksimalt yderligere 3 dage.

4.6. Vejledning om indgivelse af skriftlige indlæg og indsendelse af udfyldte spørgeskemaer og korrespondance

Oplysninger, som indgives til Kommissionen som led i en handelsbeskyttelsesprocedure, må ikke være omfattet af ophavsret. Interesserede parter skal, inden de indgiver oplysninger og/eller data til Kommissionen, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige indlæg fra interesserede parter, for hvilke der anmodes om fortrolig behandling, skal forsynes med påtegningen »Limited« (4). Parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling.

Parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«, jf. artikel 8 i forordning (EU) 2015/478 (5) og artikel 5 i forordning (EU) 2015/755 (6). Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold og skal være Kommissionen i hænde samtidig med den udgave, der er forsynet med påtegningen »Limited«.

Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikke-fortroligt sammendrag heraf, der opfylder kravene til form og indhold, kan Kommissionen se bort fra disse oplysninger, medmindre det på et relevant grundlag og på tilfredsstillende måde kan godtgøres, at oplysningerne er korrekte.

Interesserede parter opfordres til at indsende deres indlæg og anmodninger via TRON.tdi (https://tron.trade.ec.europa.eu/tron/TDI), herunder scannede fuldmagter. Ved brug af TRON.tdi eller e-mail udtrykker de interesserede parter accept af de regler, der gælder for elektronisk korrespondance, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted: http://trade.ec.europa.eu/doclib/docs/2011/june/tradoc_148003.pdf. Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter via TRON.tdi eller pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af bemærkninger via TRON.tdi.

Kommissionens postadresse:

Europa-Kommissionen Generaldirektoratet for Handel Direktorat G, Kontor G5 Kontor: CHAR 03/66 1049 Bruxelles/Brussel BELGIEN

TRON.tdi: https://webgate.ec.europa.eu/tron/tdi

E-mail: TRADE-SAFE009-REVIEW@ec.europa.eu

5. Tidsplan for undersøgelsen

Den gældende foranstaltning udløber den 30. juni 2021, medmindre der træffes afgørelse om at forlænge disse. Enhver afgørelse, der træffes som følge af denne procedure, bør derfor træffes inden denne dato.

6. Manglende samarbejdsvilje

Hvis en af de interesserede parter undlader at meddele de nødvendige oplysninger inden for de fastsatte frister eller lægger væsentlige hindringer i vejen for undersøgelsen, kan der træffes afgørelser på grundlag af de foreliggende faktiske oplysninger, jf. artikel 5 i forordning (EU) 2015/478 og artikel 3 i forordning (EU) 2015/755. Konstateres det, at en interesseret part har givet urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

7. Høringskonsulent

Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af tidsfrister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren.

Interesserede parter kan anmode om, at høringskonsulenten griber ind. En sådan indgriben er i princippet begrænset til problemer, der er opstået i løbet af den nuværende undersøgelse.

En anmodning om, at høringskonsulenten griber ind, skal indgives skriftligt og begrundes. Interesserede parter opfordres til at følge de tidsrammer, der er fastsat i afsnit 4.1 til afsnit 4.3 i denne meddelelse for indgivelse af indlæg til Kommissionen, når de anmoder om, at høringskonsulenten griber ind Hvis anmodninger indgives efter den relevante tidsrammes udløb, kan høringskonsulenten også undersøge årsagerne til sådanne sene anmodninger under behørig hensyntagen til god forvaltningsskik og rettidig afslutning af undersøgelsen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted: http://ec.europa.eu/trade/trade-policy-and-you/contacts/hearing-officer/.

8. Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (7).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: http://trade.ec.europa.eu/doclib/html/157639.htm.

(1) Kommissionens gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger mod importen af visse stålprodukter (EUT L 31 af 1.2.2019, s. 27).

(2) Europa-Parlamentets og Rådets forordning (EU) 2015/478 af 11. marts 2015 om fælles ordninger for indførsel (EUT L 83 af 27.3.2015, s. 16).

(3) Europa-Parlamentets og Rådets forordning (EU) 2015/755 af 29. april 2015 om fælles ordninger for indførsel fra visse tredjelande (EUT L 123 af 19.5.2015, s. 33).

(4) Et dokument med påtegningen »Limited« er et fortroligt dokument i henhold til artikel 8 i forordning (EU) 2015/478, artikel 5 i forordning (EU) 2015/755 og artikel 3.2 i WTO-aftalen om beskyttelsesforanstaltninger. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(5) EUT L 83 af 27.3.2015, s. 16.

(6) EUT L 123 af 19.5.2015, s. 33.

(7) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).